Òna sã skłôdô ze 150 òdjimków i widokówków aùtorstwa Aùgùstina Nécla, Artura Rogoscha, Wilhelma Gutzloffa czë Bruna Riebanda. Wëstôwk to mòże zwiedzywac do kùńca zélnika. Na kùpienié ekspònatów mają wëdóné kòle 50 tës. zł, w 80 proceńtach kòszt mô ùdëtkòwioné wejrowsczi krézowi samòrząd. – To są dobrze wëdóné dëtczi – òceniwô starosta Gabriéla Lisius i deklarëje dalszé wespiarcé. Zasób òsoblëwëch fòtografiów Mùzeùm Kaszëbskò-Pòmòrsczi Pismieniznë i Mùzyczi we Wejrowie mô sã ju drëdżi rôz zwikszoné. Łoni przë pòmòcë Minysterstwa Kùlturë i Nôrodny Spôdkòwiznë i wejrowsczégò starostwa placówka kùpia kòlekcjã 300 òdjimków Aùgùstina Zimensa.